През август 1792 г. австро-пруски сили начело с херцога на Брауншвайг нахлуват във Франция с цел да възстановят монархията. Незабавната последица от инвазията е щурмът на двореца Тюйлери на 10 август и арестът на краля. Депутатите от Законодателното събрание провъзгласяват монархията за свалена. Част от умерените политици, привърженици на конституционната монархия, емигрират, а друга част се опитват да организират съпротива в провинцията. По това време има две самостоятелни френски армии – Северна в околностите на Седан, под командването на генерал Дюмурие, и Източна в Мец, командвана от Келерман.